Lanqas laħqet twieldet li ma laqqmuhiex 'għasafar taċ-ċomb'. Wara li fi żmienhom baqgħu sa ma ġabuha b'id waħda wara u l-oħra quddiem, issa għandhom l-ardir li jridu jagħtu l-pariri. Jafu jistħu?! La l-PN għandhom il-wiċċ imqit li jagħtu l-pariri fuq l-Air Malta, nuruhom ftit x'lanzita kellhom għat-twaqqif ta' din il-kumpanija fis-snin sebgħin. Biżżejjed taqra In-Nazzjon Tagħna ta' dak iż-żmien, u nagħti l-eżempji: "It-turisti meta jiġu jkollhom jitqannew bl-Air Malta'' (22.7.1974); "Niġu għall-Air Malta, u hawn niftakru f'dik il-logħba tat-tfal Maltin 'għasfur taċ-ċomb ma jtirx'... Mintoff tahom f'idejhom għasfur taċ-ċomb'' (08.01.1975); ''Meta twaqqfet l-Air Malta fil-mod li għażel li jwaqqafha Mintoff – bl-irħas prezz u raċanċ – kull min kellu ftit sens induna xi żball kbir kien qiegħed isir. Ħtija tad-deċiżżjonijiet fallaċi tiegħu, Mintoff hawnhekk għabba lil Malta b'piż kbir'' (14.02.1975). Min dejjem kienu profetiċi u jaqtgħu il-futur ekonomiku ta' Malta daqs mus tal-leħja. Din il-profesija fuq it-twaqqif tal-Air Malta tikkompara tajjeb mal-profesija ta' qabel l-aħħar elezzjoni ġenerali li 'kif jitla' l-Labour se nidħlu straight ġol-ħajt'. Dan kollu għeneb qares min-naħa tal-Oppożizzjoni għax qed jara lil dan il-Gvern impenjat bis-sħiħ li jaħdem bla heda u bla mistrieħ u qed jagħmel laqgħat li jwasslu għal ftehim immexxija mill-Ministru għat-Turiżmu mal-unjins kollha li jirrappreżentaw il-ħaddiema tal-Air Malta. Dan il-Gvern impenja ruħu bis-serjetà biex isalva l-Air Malta. Sab għadma iebsa quddiemu; għadma li ħaddieħor ħoloqha u qagħad ikaxkar saqajh u jitfa' l-problema taħt it-tapit. Dan il-Gvern mhux biss hu impenjat li jsalvaha, imma jrid li tissaħħaħ u terġa' tkun forza ekonomika għal pajjiżna kif kienet fil-passat taħt gvernijiet Laburisti. Dan hu l-impenn ta' dan il-Gvern u ninsab persważa li dan l-impenn se jissarraf f'suċċess. Malta f'għajnejn l-Ewropa Din il-ġimgħa, waqt żjara f'pajjiżna, il-President tal-Kunsill Ewropew Donald Tusk fisser li mill-prestazzjoni ta' pajjiżna s'issa jaf li Malta hija l-aħjar pajjiż, bl-aqwa nies, biex fiż-żmien li pajjiżna jieħu l-Presidenza jiggwida lill-Ewropa lejn futur b'saħħtu. Niskanta kif il-Kap tal-Oppożizzjoni, il-Partit Nazzjonalista u l-alleati tiegħu f'pajjiżna jibqgħu jinsistu li jippruvaw jbellgħu lill-poplu li l-Ewropa tħares lejn Malta bħala pajjiż mudlam bi gvern inkompetenti. L-inkompetenza, il-waħx u d-dlam qiegħed biss fi ħdan il-PN u l-politika negattiva tagħhom. Jean-Claude Juncker, il-President tal-Kummissjoni Ewropea, fid-diskors tiegħu magħruf bħala State of the Union qal li l-ekonomija Ewropea qed turi sinjali ta' rkupru, b'Juncker jirreferi kif disa' miljun żagħżugħ u żagħżugħa Ewropej ibbenefikaw mill-Garanzija taż-Żgħażagħ. Ta' min ifakkar li l-Unjoni Ewropea adottat din l-inizjattiva tal-Garanzija għaż-Żgħażagħ wara li ġiet introdotta u mħaddma f'pajjiżna minn Gvern Laburista. Ma naħsibx li Simon Busuttill u l-membri parlamentari Ewropej tiegħu qatt qalulu lil Juncker li huwa laqqam din l-inizjattiva suċċess bħala 'garanzija tal-washing machines'! Ma niċħdek qatt Malta tiegħi Darba kien hawn minn ħareġ jgħidilna kif id-dizzjunarju jispjega xi jfisser persuna smart. Ta' min issa xi ħadd joħroġ jgħidilna kif id-dizzjunarju jispjega x'inhu bnienem traditur. Id-dizzjunarju jispjega li dan ikun bniedem li ma kienx leali lejn pajjiżu, lejn il-klassi soċjali tiegħu jew it-twemmin tiegħu. Traditur huwa spjegat bħala: dak li jaqlibielek u li jdaħħallek sikkina f'dahrek. Winston Churchill kien jgħid li, meta jkun imsiefer, dejjem jagħmilha regola li qatt ma jikkritika jew jattakka l-gvern ta' pajjiżu. Il-kritika jħalliha għal meta jkun lura f'pajjiżu. Imma kliem Churchill ma jgħoddx għal ċertu nies. Anzi, hawn minn jifraħ, jogħrok idejh, iċapċap b'mod isteriku u jagħti palata biex pajjiżu jidher ikrah internazzjonalment la mhux fil-poter hu, basta mingħalih jiggwadanja ftit punti politiċi. Insomma, antika Ruma hux?! Din ġrat qabel. Ħsiebna li nbidlu, imma arralna għax naħseb li saru agħar. Għandna nitgħallmu darba għal dejjem li ħadd ma jaħsillek wiċċek biex tidher isbaħ minnu. Hemm bżonn li fid-dawl ta' każijiet li ħarġu dan l-aħħar b'rapporti ta' provi li saret tmexxija illeċita u deċiżjonijiet b'nuqqas ta' governanza minn esponenti tal-Oppożizzjoni, il-Gvern għandu jressaq dawn ir-rapporti għand l-awtoritajiet kompetenti u jittieħdu passi. Ma jistax ikun li jibqgħu joħorġu l-akkużi, isiru r-rapporti u jinstabu ħatja u mbagħad imut kollox fuq ommu u ma jittiħdux passi. Trabbejt nisma' l-kanzunetta patrijottika Ma niċħdek qatt u se nagħlaq b'versi minnha għax, fl-opinjoni tiegħi, din il-kanzunetta ġġorr dak kollu li kull Malti u Għawdxi ta' veru għandu jħoss u jagħmel għal art twelidu u ħutu l-Maltin u l-Għawdxin għax tassew għalina Malta tiġi l-ewwel u qabel kollox: "Le le, ma niċħdek qatt ja art twelidi. Kull fejn immur niftaħar bil-ħelsien. U jekk xi ħadd ikażbrek isib lili. Difiża nkun għalik għax Maltija jien.''